Równo z artisticzną robòtą, w biórze Zarządu Òglowégò Zrzeszeniô Ana Dunst i direktór bióra Łukôsz Richert mielë starã ò sprawë fòrmalné (tësąc a jedną) i dëtczi – kò minyster dôł leno dzél pieniãdzy pòtrzébnëch do zrobieniô kòncertu. Wspiarcé dôł téż Marszôłk Pòmòrsczégò Wòjewództwa, Mieczësłôw Struk. Pòmògła ENERGA S.A. i Nadbôłtowé Centrum Kùlturë. Na wespółrobòtã przë projekce przëstało Wejrowsczé Centrum Kùlturë – kòncert mógł sã òdbëc w Kaszëbsczi Filharmónii. A prorektór Mùzyczny Akademie we Gduńskù, prof. Riszard Minkiewicz, zgòdzył sã, cobë próbë bëłë w bùdinkù ti ùczebnie; wikszosc przërôczonëch spiéwôków i mùzyków miała tam nôblëżi. Zaczãłë sã próbë, w tim te z ùdzélã kòmpòzytora Karola Nepelsczégò (3 i 7 gòdnika). Kùreszce, wieczorã 8 gòdnika, przë pełny salë wejrowsczi filharmónie zabrzëmiałë kaszëbsczé zwãczi. Pòstrzód gòscy nie zafelało Brigidë Błaszczëk, przedstôwcczi minystrowégò Institutu Mùzyczi i Tuńca, jakô we Warszawie „dozéra” naszégò projektu.